Søk etter savnede startet opp igjen
Redningsarbeidet opphørte midlertidig mandag formiddag på grunn av bevegelse i skipet, men skal ifølge nyhetsbyrået AFP starte opp igjen nå. Likevel fryktes det at skipet skal lekke drivstoff og forårsake en miljøkatastrofe. Det fryktes at dersom skipet beveger seg ytterligere vil 2500 tonn drivstoff sive ut i havet, skriver nyhetsbyrået AP. - Risikoen for en miljøkatastrofe er ekstremt høy, sier Italias miljvernminister Corrado Clini. «Costa Concordia» beveget seg kun noen få centimeter og det har foreløpig ikke lekket drivstoff fra skipet. Et nederlansk firma er på vei for å trekke ut drivstoffet som befinner seg om bord. - Det beveget seg ni centimeter vertikalt og 1,5 centimeter horisontalt. Vi evakuerte skipet umiddelbart. Dette er noe vi har vært bekymret for, sier talsmann for redningsarbeidet og legger til at skipet nå blir overvåket. Dersom skipet sklir av klippekanten som det ligger på vil det synke 100 meter ned til havbunnen. 16 personer er fortsatt savnet etter grunnstøtingen, melder nyhetsbyrået AP.Francesco Schettino som nå også blir omtalt som som «Captain Coward» eller «Kaptein Kujon» på norsk, beskyldes for å ha ført «Costa Concordia» på en særdeles klønete måte og langt fra den normale kursen, noe som er en av de mulige årsakene til grunnstøtingen fredag 13. januar. Tre personer omkom under evakueringen, ytterligere tre har blitt funnet døde inne i skipet som til slutt hadde lagt seg helt på siden. Den siste omkomne ble funnet mandag morgen.En av teoriene som italienske myndigheter jobber ut ifra er at kapteinen skal ha ført båten vekk fra kurs og mot land for å følge opp en tradisjon. De italienske etterforskerne hevder at det er en tradisjon for Costa Concordia å seile nær øyen Giglio for å hilse på en gammel venn av besetningen, en offiser i den italienske handelsflåten, skriver Daily Mail. Ifølge italiensk media har denne mannen blitt identifisert og skal avhøres i forbindelse med etterforskningen. Telegraph på sin side skriver at tradisjonen startet da kona til en tidligere ansatt bodde på øya og skipet seilte forbi for å hilse på henne. For å bygge opp under denne teorien har det kommet frem at Giglios ordfører skal ha sendt kapteinen en mail hvor han takket kapteinen for den fantastiske oppvisningen i august i fjor. Schettino skal da ha saluttert med det drønnende båthornet og seilt veldig nær land. Kapteinen har siden lørdag hevdet at steinene som forårsaket grunnstøtingen ikke var på kartet.Kaptein Francesco Schettino har fått massiv kritikk etter at overlevende, som har gitt ham kallenavnet «Kaptein Kujon», har fortalt at kapteinen forlot skipet lenge før alle passasjerer og bestetningen var reddet. Han risikerer nå tiltale og fengsel ettersom han er den ansvarlige for å føre skipet trygt i havn. Rederiet Costa Crociere sier også at kapteinen opptrådte kritikkverdig. - Det ser ut som om kapteinen gjorde noen vurderingsfeil som hadde alvorlige konsekvenser, heter det i en uttalelse fra selskapet søndag kveld.
Søket etter savnede er i gang igjen, samtidig fryktes en miljøkatastrofe dersom 2500 tonn drivstoff lekker ut.